坐圓常江天軒聽謀西江示衆語
作者：釋道璨
朝代：宋

paragraphs: 三洲相接連，斷處直如割。
中洲二十里，平沙浄如刷。
雲開天四垂，雨晴山一抹。
綠波三萬頃，乞與漁翁撥。
納之窗戶間，道人巧點掇。
我來不忍去，倚闌腕欲脫。
草青烟冉冉，柳靜浪聒聒。
天風駕滄海，奔突不可遏。
忻然見此翁，句險眼能活。
遡流欲從之，水深春岸闊。